**Ministru kabineta rīkojuma projekta**

**„Par elektrotīklu pārvades savienojuma „Kurzemes loks” 3. posma “Tume – Rīga (Imanta)” rekonstrukcijai un jaunbūvei paredzētās darbības akceptu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Elektroenerģijas pārvades tīklu savienojumu rekonstrukcijas projekts „Kurzemes loks” (turpmāk – Kurzemes loks) ir energoinfrastruktūras projekts, kura ietvaros paredzēts izbūvēt 330 kV gaisvadu augstsprieguma elektrolīniju Latvijas rietumu daļā, lai nodrošinātu līdz šim iztrūkstošo palielinātas jaudas pieslēgumu iespējamību Kurzemē. Kurzemes loks ir daļa no lielāka – NordBalt – projekta, kura realizācijas ietvaros paredzēta Baltijas un ziemeļvalstu elektroenerģijas starpsavienojuma izbūve, lai uzlabotu visas Baltijas energoapgādes drošumu. Starptautiskā energoinfrastruktūras attīstības projekta realizācijas rezultātā tiks attīstīts Baltijas elektroenerģijas tirgus, nodrošinot elektroenerģijas pirkšanas, pārdošanas un tranzīta iespējas ar citām Eiropas Savienības valstīm.  Kurzemes loka projekts tika iekļauts 2009.gada Baltijas valstu valdības pārstāvju tikšanās laikā parakstītajā Baltijas enerģētikas tirgus starpsavienojuma plānā (BEMIP).  Saskaņā ar *Eiropas Parlamenta un Padomes Regulu Nr.347/2013, ar ko nosaka Eiropas energoinfrastruktūras pamatnostādnes un atceļ lēmumu Nr.1364/2006/EK, groza Regulu (EK) Nr.713/2009, Regulu (EK) Nr.714/2009 un Regulu (EK) Nr.715/2009* (turpmāk – Regula Nr.347/2013), elektropārvades tīklu savienojumam Kurzemes loks ir noteikts Kopīgu interešu projektu (turpmāk – KIP) statuss[[1]](#footnote-1). Tādējādi infrastruktūras savienojums starp Ventspili un Rīgu ir atzīts par nozīmīgu Eiropas Savienības starpvalstu pārvades savienojuma projektu.  Enerģētikas likuma 24.1 pants nosaka, ka ja atbilstoši likumam "[Par ietekmes uz vidi novērtējumu](https://pasts.em.gov.lv/owa/redir.aspx?C=qfbeS1qXmkqBbuwJ-bsq062_Bu2pbNEI2hdSUTXcUQYertsLpvm1sp-mRfOAkDa_1Js-sCvWetA.&URL=http%3a%2f%2flikumi.lv%2fdoc.php%3fid%3d51522)" ir veikts ietekmes uz vidi novērtējums sakarā ar energoapgādes komersanta objekta izveidošanu vai būtisku pārmaiņu veikšanu tajā un šim objektam ir noteikts Eiropas Savienības kopīgu interešu projekta statuss saskaņā ar Regula Nr.347/2013*,* lēmumu par paredzētās darbības akceptēšanu pieņem Ministru kabinets.  Elektrotīklu pārvades savienojuma Kurzemes loks 3.posma “Tume – Rīga (Imanta)” 1.alternatīvas ar 1.B alternatīvas trases modifikācija, kas ir ierosināta pēc 2014.gada 19.jūnija AS „Latvijas elektriskie tīkli” vēstulē Nr.20VL00-04-1058 paustās iniciatīvas, ir realizējama atbilstoši ietekmes uz vidi novērtējuma (turpmāk – IVN) procedūras *„Elektropārvades tīklu savienojuma „Kurzemes loks” 3.posma Tume – Rīga (Imanta) esošās 110 kV elektropārvades līnijas rekonstrukcija un sprieguma palielināšana līdz 330 kV vai esošās 110 kV elektropārvades līnijas rekonstrukcija un jaunas 330 kV elektropārvades līnijas izbūve”* ietvaros izstrādātajam ziņojumam un Vides pārraudzības valsts biroja 2013.gada 1.augusta atzinumam Nr.6.  Ministru kabineta rīkojuma projekts nosaka Kurzemes loka 3.posma “Tume – Rīga (Imanta)” rekonstrukcijai un jaunbūvei paredzēto darbības vietu (elektrolīnijas trases izvietojumu) 1.alternatīvu ar 1.B alternatīvas trases modifikāciju.  Pamatojoties uz:   * Latvijas, kā arī Baltijas energoapgādes drošību, nodrošinot elektroenerģijas pirkšanas, pārdošanas un tranzīta iespējas; * Latvijas pārvades sistēmas 10 gadu attīstības plānā (izstrādāts saskaņā ar Sabiedrisko pakalpojumu regulēšanas komisijas 2011.gada 23.novembra lēmumu Nr.1/28) noteikto 330kV gaisvadu līnijas „Ventspils-Dundaga-Tume-Imanta” nodošanas ekspluatācijā termiņu – 2018.gada decembris; * 2014.gada 28.maijā Eiropas Komisijas publicēto Eiropas enerģētiskās drošības stratēģijā (turpmāk – EEDS) norādīto projektu īstenošanas termiņu (Kurzemes loka projektam - 2019.gads) visneaizsargātākajās Eiropas Savienības teritorijās; * Regulu Nr.347/2013, kas uzliek par pienākumu katrai no Eiropas Savienības dalībvalstīm nodrošināt Kopīgo interešu projektu saskaņošanu noteiktā termiņā, ar mērķi koordinēt un kontrolēt vietējas nozīmes pārvaldes institūciju darbu, lai netiktu būtiski kavēta projekta virzība kopumā; * 2014.gada 24.oktobra Eiropas Padomes secinājumiem, kuros ir noteikts, ka EEDS minētajiem projektiem (tajā skaitā projektam Kurzemes loks) ir jānodrošina visaugstākā prioritāte, kā arī tas, ka tie ir jārealizē tiem noteiktajā laika posmā; * 2014.gada 21.novembrī Eiropas Komisijas publicēto sarakstu, kurā norādīti galvenie enerģētikas infrastruktūras projekti, kuri ir izvēlēti Eiropas infrastruktūras savienošanas instrumenta finansiālā atbalsta saņemšanai, tajā pašā laikā, pamatojoties uz Eiropas Parlamenta un Padomes regulas Nr.1316/2013 ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010 30.pantu attiecībā uz saņemtā finansējuma ierobežotās izmantošanas iespējām laikā;   Ministru kabineta rīkojuma projekta izpilde ir noteikta kā steidzama, kura apstrīdēšana tiesā neaptur tā darbību.  Neskatoties uz Ministru kabineta rīkojumā noteikto projekta steidzamību, kura apstrīdēšana tiesā neaptur tā darbību, saskaņā ar Administratīvā procesa likuma 185.panta piekto daļu, norādītajā gadījumā, pieteicējs, kamēr lietas izskatīšana pēc būtības nav pabeigta, var lūgt tiesu, motivējot lūgumu, apturēt administratīvā akta vai faktiskās rīcības darbību. Tādejādi Ministru kabineta rīkojuma projekta 3.punktā minētais nosacījums neaizskar sabiedrības tiesības uz tiesvedību.  Papildus ir norādāms fakts, ka 2014.gada 1.oktobrī spēkā stājušā Būvniecības likuma 17.panta pirmā daļa paredz to, ka būvdarbus drīkst uzsākt tikai pēc tam, kad būvvalde ir izdarījusi atzīmi būvatļaujā par visu tajā ietverto projektēšanas nosacījumu izpildi, būvdarbu uzsākšanas nosacījumu izpildi kā arī tad, kad būvatļauja kļuvusi neapstrīdama. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Elektropārvades līnijas rekonstrukcija un jaunbūves darbi jeb paredzētā darbība, saskaņā ar likuma „Par ietekmes uz vidi novērtējumu” 1.pielikuma 26.punktu  ir IVN  procedūras subjekts.  IVN sastāv no trim secīgām darbībām:  - Ietekmes uz vidi izpētes un ziņojuma sagatavošanas;  - Vides pārraudzības valsts biroja atzinuma saņemšanas;  - Akcepta paredzētajai darbībai saņemšanas pašvaldībā, kuras teritorija ir izvēlēta paredzētajai darbībai, vai no citas likumā paredzētās institūcijas.  AS „Latvijas elektriskie tīkli” (turpmāk – LET) IVN procedūru paredzētajai darbībai ir veikusi trijos ģeogrāfiski nodalītos posmos:   1. Elektropārvades tīklu savienojums Kurzemes loks 1.posms Grobiņa – Ventspils – Dundaga; 2. Elektropārvades tīklu savienojums Kurzemes loks 2.posms Dundaga – Tume; 3. Elektropārvades tīklu savienojums Kurzemes loks 3.posms Tume – Rīga (Imanta);   Šobrīd LET ir pabeigusi 1. un 2.posma IVN procedūru. Ir saņemts Vides pārraudzības valsts biroja 2011.gada 17.janvāra ietekmes uz vidi novērtējuma ziņojuma atzinums Nr.1 un 2011.gada 16.decembra ietekmes uz vidi novērtējuma ziņojuma atzinums Nr.12, kā arī ar darbību skarto pašvaldību akcepti darbības veikšanai.  Kurzemes loka 1.posma celtniecība daļā Grobiņa – Ventspils ir jau īstenota. Kurzemes loka 3.posmā Tume – Rīga (Imanta) ir pabeigta ietekmes uz vidi izpēte un ziņojuma sagatavošana, un ir saņemts Vides pārraudzības valsts biroja 2013.gada 1.augusta ietekmes uz vidi novērtējuma ziņojuma atzinums Nr.6.  Paredzētās darbības uz vidi novērtējuma ietvaros pirms ietekmes uz vidi novērtējuma programmas sagatavošanas un ietekmes uz vidi novērtējuma ziņojuma sagatavošanas tika organizētas septiņas sākotnējās sabiedriskās apspriešanas projekta skarto novadu teritorijās – Rīgā, kā arī Mārupes, Tukuma, Jelgavas, Babītes, Engures un Dobeles novados. Sākotnējo sabiedrisko apspriešanu laikā, novadu un pagastu pašvaldības un iedzīvotāji tika informēti par paredzēto darbību, kā arī iepazīstināti ar ietekmes uz vidi novērtējuma procedūru.  1.attēlā ir atspoguļotas elektrolīnijas trases izvietojumu alternatīvas (gan situācijā, kad plānotā līnija iet pa jau esošo 110kV trasi, gan situācijā, kad tā veido jaunu trasi), kā arī pašvaldības, kurās atrodas šīs alternatīvas.  cid:_1_05B0BC9405B0BA28004746D1C2257D8F1.attēls Karte ar pārvades līnijas izvietojuma alternatīvām  Starp apspriestajiem variantiem ir divas pamata alternatīvas 1. un 2., kurām ir iespējamas 1.A., 1.B., 1.B. ar modifikāciju, 2.A. un 2.B. atvasinātās alternatīvas.  1.alternatīva – esošās 110 kV elektropārvades līnijas (turpmāk – EPL) rekonstrukcija un tās sprieguma palielināšana līdz 330 kV, izbūvējot jaunu 330kV un 110 kV EPL pa jau esošo 110 kV EPL trasi Tume - Rīga (Imanta), izņemot posmā pār Lielupi, kur plānota jauna trase. 1.alternatīvas trases plānotais garums ir aptuveni 73 km (neskaitot atzarus uz apakšstacijām). EPL trase šķērso Tukuma novada Tumes un Slampes pagastu un Tukuma pilsētas, Engures novada Smārdes pagasta, Jūrmalas, Babītes novada Salas un Babītes pagastu un Rīgas pilsētas teritorijas. Ņemot vērā sākotnējās sabiedriskās apspriešanas rezultātus, sabiedrības viedokli un ieteikumus, ietekmes uz vidi novērtējuma ziņojumā ir apskatīti vēl divi iespējamie alternatīvie EPL varianti, novirzot EPL uz dienvidiem - l.A. alternatīva, vai novirzot EPL uz ziemeļiem - 1.B. alternatīva no Tukuma pilsētas. Alternatīvās EPL trases l.A. izvēles gadījumā līnijas Tume - Rīga (Imanta) garums būs aptuveni 62 km, bet 1.B. izvēles gadījumā — 75,2 km. Savukārt pēc ietekmes uz vidi novērtējuma ziņojuma sabiedriskās apspriešanas 2013. gada decembrī – janvārī, kā ietekmes uz vidi mazinošs pasākums, tika izstrādāta vēl viena EPL alternatīva - l.B. alternatīvas trases modifikācija. Šī modifikācija samazina ietekmi uz bioloģiskajām vērtībām, apdzīvotām vietām (nešķērso viensētas vai dzīvojamās mājas), nešķērso notekūdeņu attīrīšanas iekārtas „Tīle”, rekreācijas teritoriju Milzkalnē, kā arī apiet dendroloģiskos stādījumus „Vāgnera dārzs” un tuvumā esošos kapus. Tās kopējais garums būs aptuveni 75 km. Iepriekš minēto alternatīvu gadījumā Lielupes šķērsojuma modifikācija paredz EPL līnijas izvietošanu autoceļa A10 aizsargjoslā, savietojot autoceļa un EPL aizsargjoslas.  2.alternatīva - esošās 110 kV EPL līnijas rekonstrukcija un tās sprieguma palielināšana līdz 330 kV un jaunas 330 kV EPL trases izbūve no apakšstacijas „Tume”. Jaunbūvējama 330 kV elektrolīnija (tikai dažos posmos sakrīt ar esošo 110 kV līniju posmiem), kas virzās no Tumes uz Džūksti, tad pagriežas uz austrumiem un virzās netālu no autoceļa A9 Rīga - Liepāja, pēc tam starp Babītes ezeru un Lielupi līdz Gātciemam, apejot Ķemeru nacionālā parka teritoriju no dienvidiem un pievienojoties 1.alternatīvas EPL esošai trasei Sloka – Imanta. 2.alternatīvas trases aptuvenais garums ir 81 km. 2.A. alternatīva - trase un plānotie darbi analogi 2.alternatīvai līdz Babītes novada robežai. Tālāk 330 kV EPL trasi plānots virzīt gar dabas lieguma „Babītes ezers” dienvidu malu (to nešķērsojot, bet virzoties aptuveni 1,5 — 4 km attālumā no lieguma) līdz Skultei Mārupes novadā. Pie Skultes 2 km attālumā no lidostas „Rīga” skrejceļa gaisvadu līnija pāries kabeļu līnijā, kura tiks izbūvēta līdz jaunai 330kV apakšstacijai „Lidosta” (aptuveni 2,6 km), bet pēc tam līdz apakšstacijai „Imanta”. Kopējais kabeļu līnijas garums ir aptuveni 8 km. EPL trase šķērso Tukuma novada Tumes, Degoles, Slampes un Džūkstes pagastu, Dobeles novada Jaunbērzes pagasta, Jelgavas novada Valgundes pagasta un Kalnciema, Babītes novada Salas un Babītes pagastu, Mārupes novada Mārupes pagasta un Rīgas pilsētas teritorijas. 2.A. alternatīvas trases plānotais garums ir aptuveni 74 km. Papildus 2. un 2.A alternatīvai ziņojumā ir piedāvāta arī 2.B alternatīva – neliels jaunbūvējamās 330 kV elektrolīnijas posms, kas no dienvidiem apietu dabas liegumu „Kalnciema pļavas”, tālāk tas šķērso Lielupi un vēl tālāk virzās kā 2. (vai 2.A) alternatīva. 2.B. alternatīvā posma līkuma garums aptuveni 4,6km. Izvēloties 2.B. posmu – 2.alternatīva ir aptuveni 83 km gara. 2.B. posms šķērso Jelgavas novada Kalnciema un Valgundes pagastu teritorijas.  Vides pārraudzības valsts biroja 2013.gada 1.augusta atzinumā Nr.6 ir norādīts, ka dabas vērtību saglabāšanas aspektā jebkurš no 2.alternatīvas risinājumiem ir vērtējams kā nepiemērotāks, salīdzinot ar 1.alternatīvas risinājumiem. 2.alternatīvas variantu realizācijas gadījumā tiktu papildus izveidots jauns lineārs objekts, saglabājot arī esošos, kas papildus ietekmētu jaunas teritorijas, tajā skaitā atsevišķos posmos papildus šķērsojot īpaši aizsargājamas dabas teritorijas. Vides pārraudzības valsts biroja 2013.gada 1.augusta atzinumā Nr.6, norādīts arī tas, ka dabas saglabāšanas aspektā, ja vien tas ir iespējams, ir lietderīgi izvairīties no jaunu lineāru koridoru izveides, tādēļ šajā aspektā labāka ir 1.alternatīva vai tās apakšvariantu realizācija.  Salīdzinājums starp 1.B. ar modifikāciju un 2.A. alternatīvu atspoguļots 1.tabulā.  1.tabula Alternatīvu salīdzinājums   |  |  |  |  | | --- | --- | --- | --- | | Alternatīva / Kritēriji | 1.B. ar modi-fikāciju | 2.2a | Piezīmes | | Kopējais garums, km | 75 | 77 | - | | Jauna trase, km | 3 | 62 | - | | Esoša trase, km | 72 | 15 | Tukuma trese (~8km) ir ieskaitīta pie esošām trasēm, jo, lai gan trases novietne būs jauna, līdz ar tās izbūvi tiks likvidēta netālu esošā 110kV vecā trase. | | Prognozētais posms 330 kV pazemes kabeļu izpildījumā, km | 3,7 | 10 | Kabelis ir pārvades sistēmu vājinošs elements. | | Nākotnes jaudas palielināšanas perspektīva objektiem starp galapunktiem, izmantojot izbūvējamo līniju | Apakš-stacija (a.st.) "Tukums", a.st. "Ķemeri", a.st. "Sloka", a.st. "Dzintari", a.st. "Priedaine" | a.st. "Džūkste" | - | | Nākotnes slogs uz ekspluatācijas izdevumiem | Palielina ekspluatējamo trašu kop-garumu par 3 km, pie viena tiek atjaunota esošā 110 kV līnija) | Palielina ekspluatējamo trašu kopgarumu par 62 km (Jūrmalas virziena 110 kV līnija paliek, ekspluatācijā, turklāt vidējā termiņā to vajadzēs rekonstruēt) | - | | | Atmežojamās platības jaunas trases ierīkošanai vai esošās paplašināšanai, m2 | 400 000 | 2 100 000 | IVN 4.19.2 tabula. | | Īpašumu skaits, ko skar esošas trases rekonstrukcija(kadastra vienības) | 562 | 68 | IVN 3.1.3. tabula. | | Īpašumu skaits, ko skar jaunas trases izbūve, kadastra vienības | 77 | 286 | 2.A. kopējais īpašuma vienību  skaits ir mazāks, jo šķērso pārsvarā mežainus apvidus ar lielāku platību. |   Kā redzams 1.tabulā, 1.B. ar modifikāciju alternatīva noteiktajos kritērijos ir vērtējama kā ievērojami labvēlīgāka salīdzinājumā ar 2.A alternatīvu. 1.B. ar modifikāciju alternatīvas izvēles gadījumā, Kurzemes loka 3.posma garumā ir paredzēts veikt salīdzinoši minimālu jaunu trašu izbūvi, tas savukārt samazina slogu uz ekspluatācijas izdevumiem izveidojot jaunas trases. 1.alternatīvas modificētajā gadījumā, prognozētais posms ar 330 kV pazemes kabeļiem ir vairāk par pusi īsāks nekā tas būtu paredzams 2.A alternatīvai (kā norādīts IVN ziņojumā, kabeļu līniju ekspluatācijas izmaksas ir 8-10 reizes dārgākas nekā gaisvadu līniju izmaksas, jāpiemin arī tas, ka kabeļu līniju kalpošans laiks ir ievērojami īsāks). 1.B. ar modifikāciju alternatīva saglabā lielāku jaudas palielināšanas perspektīvu, samazina atmežošanas nepieciešamību un tās ietekme uz īpašumiem, kas attiecināma uz jaunu trašu izbūvi ir gandrīz 4 reizes mazāka salīdzinājumā ar 2.A alternatīvu.    Kopējais nepieciešamais zemes daudzums (ha) aizsargjoslu ierīkošanai katrā no alternatīvām ir aplūkojams 2.attēlā.  2.attēls Nepieciešamais zemes daudzums (ha) aizsargjoslām  cid:_1_0994CF000C0B8848004D41DEC2257DA4  Kā redzams 2.attēlā, vismazāk no jauna apgrūtināmas zemes platības ir nepieciešams 1. alternatīvām, savukārt salīdzinoši vairāk tās ir nepieciešamas visām 2.alternatīvām.  Kurzemes loka 3.posma Tume – Rīga (Imanta) rekonstrukcijai  izvēlētā alternatīva, pamatojoties uz Vides pārraudzības valsts biroja 2013.gada 1.augusta atzinumu Nr.6. apsvērumiem par samazinātu ietekmi uz vidi un uz 2013.gada aprīlī SIA “Estonian, Latvian & Lithuanian Environment” izstrādāto ietekmes uz vidi novērtējuma ziņojumu par pārvades sistēmas racionālu līdzekļu izlietojumu (kā arī iespējamo ietekmi uz tarifu), ir 1.alternatīva ar 1.B modifikāciju (skat. 1.attēlu).  Paredzētās darbības akceptam virzītā elektropārvades līnijas izvietojuma trajektorija ir izvēlēta kā izdevīgākā no sociālekonomiskajiem ietekmes aspektiem (trases kopējais garums, no jauna apgrūtināmo zemes īpašumu skaits, ietekme uz blīvāk apdzīvotām teritorijām, atmežojamā platība, u.c.) un iespējamās ietemes uz pārvades sistēmas darbības izmaksām, vērtējot to no izbūves un nākotnes ekspluatācijas apsvērumiem.  Lai gan pirmās alternatīvas (domāts 1., 1.A., 1.B., 1.B ar modifikāciju alternatīvas) pēc to ietekmes uz vidi ir līdzvērtīgas viena otrai, 1.alternatīva ar 1.B modifikāciju tika izvēlēta pamatojoties uz:  1) Tukuma novada domes viedokli par nepieciešamību apiet dendraloģiskos stādījumus „Vāgnera dārzs” un esošās elektrolīnijas demontāžu Tukuma pilsētā;  2)Engures novada Smārdes pagasta viedokli nešķērsojot rekreācijā plaši izmantojamo dīķi „Milzkalne” un notekūdeņu attīrīšanas iekārtas „Tīle”;  3) AS „Latvijas Latvijas Valsts meži” viedokli par to meža nogabalu šķērsošanu, kur neatrodas aizsargājamie biotopi un vērtīgie mežu nogabali.  Kurzemes loka 3.posma Tume – Rīga (Imanta) 1.alternatīvas ar 1.B modifikāciju kopējais garums ir 75 km un tā šķērso 639 īpašumus. Šīs alternatīvas realizācijas gadījumā tiks izbūvēti jauni posmi:   1. Slokas apakšstacijas apkaimē, 2,8km, Jūrmalā; 2. Tukuma pilsētas apejas posms, 8 km, Tukuma novads;   Realizējot šādu trases alternatīvu, iespējams demontēt esošo elektrolīnijas trases posmu Tukuma pilsētā, kā to vēlas Tukuma novada dome. Izstrādājot šo elektrolīnijas trases izvietojumu ir ņemti vērā dažādu institūciju un ekspertu viedokļi: AS „Latvijas Valsts meži”, Tukuma novada domes un Engures novada Smārdes pagasta, Civilās aviācijas aģentūras, VAS „Latvijas Valsts autoceļi”, sertificēta biotopu eksperta un citi.  Likuma „Par ietekmes uz vidi novērtējumu” 20.panta desmitā daļa paredz, ka kompetentā institūcija atzinumā par ziņojumu, ja nepieciešams, norāda nosacījumus, ar kādiem paredzētā darbība ir īstenojama vai nav pieļaujama. Atbilstoša informācija par nepieciešamajiem nosacījumiem ir ietverta 6.nodaļā Vides pārraudzības valsts biroja 2013.gada 1.augusta atzinumā Nr.6.  Kurzemes loka 3.posma Tume – Rīga (Imanta) 1.B. 1.alternatīvas ar 1.B modifikāciju izvietojuma alternatīva skar 5 pašvaldības.  2013.gadā Babītes, Engures, Tukuma un Rīgas pašvaldības akceptēja AS „Latvijas elektriskie tīkli” iesniegto iesniegumu attiecībā uz izvēlēto Kurzemes loka 3.posma izvietojuma 1.alternatīvu ar 1.B modifikāciju.  Savukārt, Jūrmalas pilsētas dome 2014.gada 30.janvārī ar Lēmumu Nr. 41 neakceptēja AS „Latvijas elektriskie tīkli” iesniegto iesniegumu attiecībā uz izvēlēto alternatīvu atsaucoties uz:   1. Varbūtēju ietekmi uz vidi saistībā ar sērūdeņu veidošanos Ķemeru Nacionālā parka daļā, kas ietilpst  Engures novada pašvaldībā; 2. Ietekmi uz Jūrmalas pilsētas ainavu un zemes īpašumiem; 3. Ietekmi uz cilvēku veselību.   Jūrmalas pilsētas amatpersonas un iedzīvotāju viedokļu līderi ir noteikti pauduši vēlmi izvietot pārvades līniju citu pašvaldību teritorijās, pat ja šāds izvietojums ir neefektīvs un rada lielāku ietekmi uz vidi valsts mērogā.  Elektrolīnijas izvietojuma 1.alternatīva ar 1.B modifikāciju Jūrmalas pilsētas administratīvo teritoriju skar maza apdzīvotības blīvuma teritorijās Slokas un Priedaines apkārtnē, apmēram astoņu kilometru garumā - Slokas apakšstacijas apkaimē (2,8km) jaunā trasē un Priedaines apakšstacijas apkaimē (5,2km) esošās trases 110kV rekonstrukcija. Izvēloties kādu no alternatīvām, kas pilnībā neskar Jūrmalas pilsētu, būtu jāveido principiāli jauna trase Kalnciema mežu masīvos. Šādas ieceres radītā ekoloģiskā un ekonomiskā ietekme vērtējama kā nesamērīga. Papildus tam, tiktu apgrūtināta iespēja nākotnē attīstīt energoietilpīgus objektus Jūrmalas pilsētā.    Attiecībā uz [pirmo](#OLE_LINK1) Jūrmalas pilsētas domes iebildumu, ir norādāms, ka Kurzemes loka 3.posma izvietojuma 1.B. ar modifikāciju alternatīvu ir paredzēts izbūvēt jau esošās Ķemeru nacionālā parka EPL (110kV līnija) izvietojuma trajektorijā. Turklāt realizējot 1.B. ar modifikāciju alternatīvu Ķemeru nacionālā parka teritorijā netiek plānots paplašināt esošo EPL stigas/trases platumu, netiks iznīcināti vai neatgriezeniski bojāti īpaši aizsargājamie biotopi. Biotopi var tikt daļēji bojāti būvniecības laikā, tos izbraukājot un/vai nelabvēlīgi ietekmējot apkārtnes hidroloģisko režīmu, tomēr, ievērojot ietekmes uz vidi mazinošos pasākumus, tas netiek prognozēts. Ņemot vērā to, ka Ķemeru nacionālā parka EPL atsevišķi posmi ir jau kalpojuši vairāk kā 50 gadus un līnijai ir nepietiekama elektriskās jaudas caurlaides spēja, šai līnijai jebkurā alternatīvajā variantā nepieciešama rekonstrukcija un daļēja balstu un vadu nomaiņa. Bez tam, Jūrmalas pilsētas dome 2014.gada 30.janvāra Lēmumā Nr.41 atsaucas uz Ķemeru Nacionālā parka daļu, kurā ir novērota sērūdeņu veidošanās, kas atrodas Engures pašvaldības administratīvajā teritorijā nevis Jūrmalas pilsētas administratīvajā teritorijā.  Saistībā ar sērūdeņu veidošanos Dr.ģeol. Jānis Prols ir veicis papildus izpēti un sniedzis slēdzienu par varbūtējiem riskiem uz sērūdeņu veidošanos Ķemeru Nacionāla parka teritorijā. Pētījuma rezultātā tika secināts, ka veicot noteiktus piesardzības pasākumus šādi riski nav nozīmīgi. Izstrādājot tehnisko projektu pārvades līniju izveidei Ķemeru Nacionālajā parkā, projekta īstenotāji ņems vērā teritorijas ģeoloģiskās īpatnības, lai novērstu potenciālos ietekmes riskus.  Jūrmalas pilsētas dome 2014.gada 30.janvāra Lēmumā Nr.41 ir norādījusi [(2) iebildumu](#OLE_LINK2) saistībā ar ietekmi uz Jūrmalas pilsētas ainavu un zemes īpašumiem, precizējot, ka ja teritorijas, kurās paredzama trase, un atzaros uz apakšstacijām netiek plānota kabeļu izbūve, tad tas ir pretrunā ar 2014.gada 28.decembra Ministru kabineta noteikumu Nr.1069 „Noteikumi par ārējo inženierkomunikāciju izvietojumu pilsētās, ciemos un lauku teritorijās” (turpmāk – Noteikumi Nr.1069) 21. un 22.punktā noteiktajām prasībām. Attiecībā uz šo iebildumu ir jānorāda, ka sākot ar 2014.gada 1.oktobri Noteikumi Nr.1069 ir zaudējuši spēku. Neskatoties uz to, jānorāda, ka Noteikumu Nr.1069 21.punkts ir attiecināms uz atzariem dziļo ievadu apakšstacijām, kas nav Kurzemes loka 3.posma izbūvējamā EPL. Savukārt Noteikumu Nr.1069 22.punkts ir attiecināms uz elektropārvades tīklu rekonstrukciju pilsētu un ciemu iedibinātajās dzīvojamās apbūves teritorijās, kas šajā gadījumā, nav attiecināms uz Kurzemes loka 3.posma EPL 1.B. ar modifikāciju alternatīvas paredzēto trajektoriju, jo tā neskar Jūrmalas pilsētas dzīvojamo apbūvi.    Attiecībā uz ietekmi uz Jūrmalas pilsētas ainavu un zemes īpašumiem ir jāskata situācija pēc būtības kopumā. IVN ziņojumā ir norādīts, ka salīdzinot trašu alternatīvas un to potenciālās ietekmes uz ainavu, jāņem vērā ainavu transformācijas vietas un platības. Tā kā 2.alternatīvu (domāts 2., 2.A, 2.B. alternatīvas) realizācijas gadījumā būs transformējamas ievērojamas mežu platības, tad 2.alternatīvas realizēšana atstās lielākas ietekmes uz ainavu salīdzinot ar 1.alternatīvām (domāts 1., 1.A., 1.B., 1.B ar modifikāciju alternatīvas).  Vietējo pašvaldību teritorijas plānojumos ir iekļauti vispārīgi punkti par ainavu nozīmi un saglabāšanu, taču tieši trašu koridoros nav noteiktas ainaviski aizsargājamas teritorijas. 2007.gada 19.aprīlī Latvijā ir stājies spēkā likums „Par Eiropas ainavu konvenciju”, kura mērķis ir veicināt ainavu aizsardzību, pārvaldību un plānošanu, kā arī organizēt sadarbību par ainavu jautājumiem Eiropā. IVN ziņojumā ir izvērtēta paredzētās darbības iespējamā tiešā, netiešā un paliekošā ietekme uz ainavu, kā arī apkopoti ietekmju samazinošie pasākumi. Projekta īstenotājs izvēloties Kurzemes loka 3.posma “Tume – Rīga (Imanta)” 1.alternatīvas ar 1.B alternatīvas trases modifikāciju, apņemas veikt ietekmi samazinošos pasākumus atbilstoši IVN procedūras *„Elektropārvades tīklu savienojuma „Kurzemes loks” 3.posma Tume – Rīga (Imanta) esošās 110 kV elektropārvades līnijas rekonstrukcija un sprieguma palielināšana līdz 330 kV vai esošās 110 kV elektropārvades līnijas rekonstrukcija un jaunas 330 kV elektropārvades līnijas izbūve”* ietvaros izstrādātajam ziņojumam un Vides pārraudzības valsts biroja 2013.gada 1.augusta atzinumam Nr.6.  Attiecībā uz projekta ietekmi uz cilvēku veselību un Jūrmalas pilsētas domes [3.iebildumu](#OLE_LINK3), Veselības inspekcija 2013.gada 8.janvārī sniedza viedokli par iespējamo elektromagnētisko starojuma ietekmi no augstsprieguma elektrības pārvades līnijām. Veselības inspekcija uzskata, ka ievērojot projektā paredzētos tehnoloģiskos risinājumus un Ietekmes uz vidi novērtējuma ziņojumā sniegtās rekomendācijas, ievērojot drošības aizsargjoslu attālumus saskaņā ar Aizsargjoslu likuma 16.pantu, augstsprieguma elektrības pārvadu līniju rekonstrukcija un ekspluatācija neradīs nelabvēlīgu ietekmi uz apkārtējo dzīvojamo māju iedzīvotāju veselību.  Saistībā ar drošu aizsargjoslu attālumu, projekta Kurzemes loks 3.posma īstenotājiem ir jāievēro 32.punkts noteikumos par Latvijas būvnormatīvu LBN 008-14 "Inženiertīklu izvietojums", kas nosaka, ka *jaunbūvējamās 110 kV un augstāka sprieguma elektropārvades gaisvadu līnijas, ja iespējams, izvieto ārpus pilsētu un ciemu dzīvojamo un sabiedrisko ēku apbūves, ievērojot* [*Aizsargjoslu likumā*](http://m.likumi.lv/ta/id/42348-aizsargjoslu-likums) *noteikto aizsargjoslas platumu un pieļaujamās elektromagnētiskā lauka robežvērtības līdz ēku robežai.*  Papildus jānorāda, ka izvirzot akceptam citu pārvades līnijas izvietojuma alternatīvu salikumu, tiktu radīta ne tikai lielāka ietekme uz vidi, bet arī  konceptuāli jauna situācija ar jau veiktajiem iesaistīto pašvaldību akceptiem,  kas varētu veidot savstarpēji nesaderīgu kopumu, iesaistītajām pašvaldībām norādot uz neloģiskiem un neefektīviem izvietojumiem par labu kādai no šķērsojamajām teritorijām.  Līdz ar to, Ministru kabineta rīkojuma projekta mērķis ir noteikt Kurzemes loka 3.posma “Tume – Rīga (Imanta)” rekonstrukcijai un jaunbūvei paredzētās darbības akceptu, izvēloties darbības vietu (elektrolīnijas trases izvietojumu) 1.alternatīvu ar 1.B alternatīvas trases modifikāciju. |
| 3. | Projekta izstrādē iesaistītās institūcijas | Ekonomikas ministrija un AS „Latvijas elektriskie tīkli”, kas ir elektroenerģijas pārvades līniju rekonstrukcijas projekta Kurzemes loks īstenotāja un elektroenerģijas pārvades sistēmas īpašniece. AS „Augstsprieguma tīkls”, kas sākot ar 2015.gada 1.janvāri ir projekta realizētājs. |
| 4. | Cita informācija | Ar Ministru kabineta 2013.gada 4.janvāra rīkojumu Nr.7, saskaņā ar Teritorijas attīstības plānošanas likumu, elektrotīklu pārvades savienojuma Kurzemes loks 1.posmam "Grobiņa-Ventspils-Dundaga” tika noteikts nacionālo interešu objektu statuss.  Šajā sakarā, ja Ministru kabinets apstiprinās rīkojumu „Par elektrotīklu pārvades savienojuma „Kurzemes loks” 3. posma “Tume – Rīga (Imanta)” rekonstrukcijai un jaunbūvei paredzētās darbības akceptu”, tiks virzīts priekšlikumus par nacionālo interešu objekta statusa piešķiršanu arī Kurzemes loka 2. un 3.posmam.  Saskaņā ar Sabiedrisko pakalpojumu regulēšanas komisijas padomes apstiprināto pārvades sistēmas operatora AS „Augstsprieguma tīkls” iesniegto elektroenerģijas pārvades sistēmas attīstības plānu, laika periodam no 2015.gada līdz 2024.gadam, elektropārvades tīkla savienojuma projekta Kurzemes loks posma „Ventspils – Dundaga – Tume – Rīga” izbūve ir jāveic līdz 2018. gada decembrim.  Kurzemes loka projekta realizācija daļēji pārklāsies ar cita apjomīga attīstības plānā ietverta elektropārvades tīklu savienojuma – „Igaunijas – Latvijas 3.starpsavienojums” izbūvi. Šāda apjoma projektos nav iespējama vienlaicīga būvdarbu norise, saistībā ar Latvijas energobūvniecības nozares ietilpību un pārvades sistēmas darbības vienlaicīgiem ierobežojumiem. Tādejādi, Kurzemes loka projekts ir jāveic savlaicīgi, lai neaizkavētu šo abu projektu izpildi.  Projekti Kurzemes loks un „Igaunijas – Latvijas 3.starpsavienojums” ir būtiskas infrastruktūras daļas, lai iespējamās energoresursu tirdzniecības krīzes apstākļos, Latvija spētu nodrošināt pietiekamu elektroenerģijas pašpatēriņa apgādi tikai no Eiropas Savienības dalībvalstīm. Vienlaicīgi, Latvija spētu nodrošināt nepieciešamo elektroenerģijas pārvades kapacitāti tīkla frekvences sinhronizācijai ar Eiropas Savienības valstu pārvades tīklu. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministru kabineta rīkojums ietekmēs – Babītes, Engures, Tukuma novada pašvaldības un Jūrmalas un Rīgas pilsētas domes, kuru administratīvajā teritorijā plānots rekonstruēt un izveidot elektropārvades līniju, kā arī nekustamo īpašumu īpašniekus, uz kuru zemes atrodas elektropārvades līnija.  Kompensējošie pasākumi veicami normatīvo aktu kārtībā, atbilstoši Enerģētikas likuma 24.pantam un Ministru kabineta noteikumiem Nr.603. *Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma lietošanas tiesību ierobežošanu.* Nekustamo īpašumu provizoriskais skaits, kurus skars paredzētā darbība elektrotīklu pārvades savienojuma Kurzemes loks 3.posmā ir 639. Kompensācijas par zemes lietošanas tiesību ierobežojumiem tiks izmaksātas no pārvades sistēmas īpašnieka – AS „Latvijas elektriskie tīkli” līdzekļiem. |
| 2. | Tiesiskā regulējuma ietekme uz tautsaimniecību un administratīvo slogu | Neapmierinoša elektroapgāde ir vislielākais šķērslis uzņēmējdarbības attīstībai.  Kurzemes loka projekts ir viens no nozīmīgākajiem reģiona enerģētikas projektiem, kas vērsts uz efektīvi funkcionējoša enerģijas tirgus izveidi, apgādes drošuma paaugstināšanu Latvijā un visā Baltijas reģionā. Papildus tam, tiks radīti priekšnosacījumi, lai projekta realizācijas reģionā attīstītos uzņēmumi ar augstu enerģijas pieprasījumu vai tās ražošanu.  Elektrotīklu pārvades savienojuma Kurzemes loks 3. posma “Tume – Rīga (Imanta)” izbūve tiks finansēta no pārvades sistēmas īpašnieka AS „Latvijas elektriskie tīkli” piesaistītā finansējuma. Pārvades sistēmas kapitālieguldījumu izmaksas tiek iekļautas pārvades sistēmas tarifā atbilstoši Sabiedrisko pakalpojumu regulēšanas komisijas apstiprinātai metodikai.  Elektrotīklu pārvades savienojumam Kurzemes loks 3. posma “Tume – Rīga (Imanta)” izbūvei ir paredzēts Eiropas Savienības Eiropas infrastruktūras savienošanas instrumenta (turpmāk - EISI) līdzfinansējums 45% apmērā.  21.11.2014. Eiropas Komisija ir apstiprinājusi indikatīvo sarakstu ar projektiem atbalsta saņemšanai EISI ietvaros, kur ir iekļauts Kurzemes loks 3.posma “Tume – Rīga (Imanta)” izbūves aktivitāte (saraksta Nr. 4.4.1.). |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

*Anotācijas sadaļa III, IV un V – projekts šo jomu neskar*

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība informēta, ievērojot likuma „Par ietekmes uz vidi novērtējumu” 15.pantā noteikto kārtību. |
| 2. | Sabiedrības līdzdalība projekta izstrādē | Saņemti un izvērtēti personu iesniegumi par plānoto darbību. |
| 3. | Sabiedrības līdzdalības rezultāti | Sabiedrības informēšanai pirms ietekmes uz vidi novērtējuma programmu sagatavošanas un Ietekmes uz vidi novērtējuma ziņojumu sagatavošanas tika organizēta sabiedriskas apspriešanas sanāksmes visās projekta skarto novadu teritorijās. Sabiedriskās apspriešanas sanāksmju laikā tika sniegta informācija par plānoto projektu, elektropārvades tīklu novietojumu un turpmāk plānotajiem darbiem, kā arī klātesošie tika iepazīstināti ar ietekmes uz vidi novērtējuma procedūru un informēti par sabiedrības tiesībām rakstiski sūtīt savus komentārus un priekšlikumus par projektu uz Vides pārraudzības valsts biroju (VPVB), kā arī piedalīties turpmākajās apspriešanās.  Sabiedriskās apspriešanas laikā tika saņemti vairāki desmiti iesniegumu, kuru saturs konspektīvi izklāstīts veiktajos IVN ziņojumos. Turpat ir pievienoti arī visu sanāksmju protokoli,  kuros atainoti konkrēti sanāksmes laikā izrunātie jautājumi. |
| 4. | Cita informācija | Nav |

*Anotācijas VII sadaļa – projekts šo jomu neskar*

Ekonomikas ministre D.Reizniece-Ozola

Valsts sekretāra pienākumu izpildītājs,

Valsts sekretāra vietnieks J.Spiridonovs

27.02.2015. 14:46

4027

K.Gičevskis

67013232, [Karlis.Gicevskis@em.gov.lv](mailto:Karlis.Gicevskis@em.gov.lv)

1. Ventspils – Rīga, KIP - <http://ec.europa.eu/transparency/regdoc/rep/3/2013/LV/3-2013-6766-LV-F1-1.Pdf> [↑](#footnote-ref-1)